เลขว่างงานยูโรโซนยังสูงทุบสถิติ
เหตุวิกฤตหนี้ทำความเชื่อมั่นลดจนยอดค้าปลีกร่วงส่งให้ศก.ยูโรอึมครึมตลอดปี
7 ม.ค. 2555

เหตุวิกฤตหนี้ทำความเชื่อมั่นลดจนยอดค้าปลีกร่วงส่งให้ศก.ยูโรอึมครึมตลอดปี
ตัวเลขว่างงานยูโรโซนยังสูงทุบสถิติ ทำยอดค้าปลีกและความเชื่อมั่น เหตุวิกฤตหนี้สาธารณะที่ยืดเยื้อ
ยูโรสแตท หน่วยงานด้านสถิติของคณะกรรมาธิการยุโรป (อีซี) ในกลุ่มสหภาพยุโรป (อียู) เปิดเผยว่า อัตราการว่างงานของประชาชนในกลุ่มประเทศผู้ใช้เงินสกุลยูโร หรือยูโรโซน ในเดือน พ.ย. 2554 ที่ผ่านมา ยังคงอยู่ในระดับที่สูงเท่าเดิม คือ 10.3% ซึ่งถือได้ว่าสูงที่สุดนับตั้งแต่มีการเก็บบันทึกสถิติมา
รายงานระบุว่า จำนวนดังกล่าวเทียบเท่ากับว่ามีประชาชนในเขตยูโรโซนอยู่ในภาวะว่างงานสูงถึง 16.3 ล้านคน โดยประเทศสเปนถือว่ามีผู้ที่มีอัตราว่างงานสูงที่สุด อยู่ที่ 22.9% เพิ่มขึ้นจากปี 2553 ซึ่งอยู่ที่ 20.4% ขณะที่อัตราว่างงานในกลุ่มยูโรโซนโดยเฉลี่ยตลอดทั้งปี 2554 สูงมากกว่า 10%
สาเหตุสำคัญที่ทำให้การจ้างงานลดต่ำลงเป็นผลมาจากวิกฤตหนี้สาธารณะที่ยืดเยื้อจนทำให้เกิดวิกฤตความเชื่อมั่นต่อเศรษฐกิจในภูมิภาคยุโรปจนทำให้ภาคธุรกิจตัดสินใจลดบุคลากร ขณะที่ภาครัฐก็จำต้องเดินหน้าแผนรัดเข็มขัดตัดลดค่าใช้จ่าย ซึ่งรวมถึงการตัดลดลูกจ้างภาครัฐ
ทั้งนี้ ตัวเลขการว่างงานที่ยังคงอยู่ในระดับสูงส่งผลให้อัตราค้าปลีกในเดือน พ.ย. ในเขตยูโรโซนลดลง 0.8% เมื่อเทียบกับเดือนก่อนหน้า และลดลง 2.5% เมื่อเทียบกับช่วงเดียวกันเมื่อปี 2553
พร้อมกันนี้ ยูโรสแตทได้เปิดเผยดัชนีความเชื่อมั่นทางเศรษฐกิจโดยรวมในกลุ่มยูโรโซน โดยพบว่าลดลง 0.5% มาอยู่ที่ 93.3 ในเดือน ธ.ค. 
โฮวาร์ด อาร์เชอร์ นักเศรษฐ ศาสตร์จากไอเอชเอส โกลบอล อินไซต์ กล่าวว่า ข้อมูลตัวเลขทั้งหมดสะท้อนให้เห็นว่าเศรษฐกิจของยุโรปมีการชะลอตัว โดยนโยบายทางการคลังที่เข้มงวด การบริโภคแบบจำกัด และวิกฤตหนี้สาธารณะ ส่งผลให้กิจกรรมทางเศรษฐกิจในภูมิภาคยุโรปลดน้อยลง
ทั้งนี้ กระทรวงเศรษฐกิจเยอรมนีได้เปิดเผยถึงตัวเลขอุตสาหกรรมในเดือน พ.ย. 2554 ซึ่งพบว่าลดลงมากถึง 7.8% เมื่อเทียบกันเดือนก่อนหน้า โดยมีสาเหตุมาจากยอดสั่งซื้อสินค้าลดลง ส่งผลให้เยอรมนีคาดการณ์ว่ายอดสั่งซื้อสินค้าในช่วงไตรมาส 4 ของปี 2554 น่าจะต่ำกว่าไตรมาส 3 ของปีเดียวกัน
นักวิเคราะห์และนักเศรษฐ ศาสตร์เชื่อว่าบรรยากาศซึมเซาทางเศรษฐกิจจะยังคงครอบคลุมยุโรปตลอดทั้งปี 2555 นี้